Lukuaika noin 3 min

Michelinin tutkimus- ja testikeskuksessa Ranskan Ladouxissa käytetyillä ja uusilla kesärenkailla tehtyjen testien tulokset hämmentävät. Vastoin odotuksia ja jopa suosituksia elinkaarensa loppupuoliskolle vanhentuneet kumit osoittautuivat eri olosuhteissa paremmiksi.

Vertailuilla haluttiin todistaa, ­että kalliimmat premium-renkaat ovat kuluneinakin turvallisempia kuin halvat. Vesiliirto- ja jarrutuskokeissa tämä tuli selväksi.

Ladouxin testiautojen kesärenkaista merkit ja valmistajat oli naamioitu piiloon. Naamiosuojausta raottamalla paljastui, että käytetyt olivat Michelinejä ja uudet halpoja kiinalaisia Habileadeja.

Michelinin tekniseen johtoon kuuluva Cyrille Roget muistutti, että Ladouxin testeissä on haluttu osoittaa kaikkien premium-merkkien paremmuus eri halparenkaisiin verrattuna. Omien tuotteiden mainostaminen jätettiin taka-alalle.

Esimerkiksi jarrutuskokeissa tutkimuskeskus on pitkään vertaillut 24:ää eri rengasmerkkiä. Roget esitteli lopputulokset, muttei paljastanut valmistajia. Hän vahvisti kuitenkin, että merkeistä riippumatta kirkkaasti voittopuolelle pääsivät premiumit.

Kaikissa Ladouxin kokeissa kisaavat käytetyt premium-renkaat ­1,6–1,8 millimetrin pääurien kulutuspinnan syvyyksillä ja uudet halpakumit 7,0–8,0 millimetrillä.

Suomessa ja koko Euroopassa vaaditaan kesärenkailta vähintään 1,6 millin urasyvyyttä. Sitä kuluneemmat ovat luvattomia.

Tutkimusten mukaan valtaosa eurooppalaisista vaihtaa uusiin renkaisiin jo kolmen millin paikkeilla. Sitä suosittelevat myös monet valmistajat, viralliset tahot ­EU:ta myöten ja esimerkiksi ympäristö­järjestöt.

Suomessa Autonrengasliitto pitää kesärenkailla vesikelillä ajettaessa turvasuosituksena vähintään neljän millin urasyvyyttä.

Omien kokeidensa ­perusteella ­Michelin väittää, etteivät urasyvyyksien suositukset päde ainakaan laatu­renkailla. Päinvastoin niillä pito paranee käytettynä. Euroopan onnet­tomuustilastotkaan eivät yksi­selitteisesti tue vaihtoa uusiin renkaisiin kolmessa millissä.

Monet selvitykset myös osoittavat, että kesärenkaiden vaihto liian aikaisin uusiin tulee kalliiksi niin kuluttajille, kansantalouksille kuin ympäristölle.

Michelinin tutkimus- ja testikeskus ­Ladouxissa 450 hehtaaria, josta 350 hehtaaria testialueita. 21 testirataa, joiden yhteispituus 43 kilometriä. Vuosittain 75 000 erilaista testiä. Kaksi miljardia testikilometriä ­vuosittain. 72 prosenttia Michelinin renkaista kehitetty Ladouxissa. 3 300 työntekijää.

”Laatu­renkaita kannattaa käyttää mahdollisimman pitkään.”

Euroopassa vaihdetaan joka vuosi 128 miljoonaa kesärengasta aivan turhaan. Konsulttiyhtiö EY:n — entisen Ernst & Youngin — laskelmien mukaan ruljanssi maksaa eurooppalaisille kuluttajille yhteensä kuusi miljardia euroa ylimääräistä.

Joutavat vaihdot rasittavat ympäristöä noin yhdeksän miljoonan tonnin hiilidioksidipäästöillä.

Ladouxissa sai verrata käytettyjä kesärenkaita uusiin kolmella testi­radalla, joissa mitattiin vesiliirtoa 42 metrin säteen ympyrällä sekä jarrutusta kuivalla ja märällä asvaltilla.

Veden peittämällä ympyräradalla pystyi pitämään sallitun kulutus­pinnan rajoilla olevilla renkailla 1–5 kilometriä suurempaa tunti­nopeutta pakasta otettuihin halpiksiin verrattuna. Uusilla renkailla auto karkasi vesiliirtoon jo alle 60 kilometrin nopeudessa.

Jarrutustestissä mittariin polkaistiin 100 kilometrin tuntinopeus. Kuivalla asvaltilla käytetyillä renkailla auto pysähtyi 36,3 metrissä, 3,4 metriä ennen uusia renkaita. Märällä asvaltilla ero oli käytettyjen eduksi 3,7 metriä.

Rogetin mukaan testit todistavat tiivistettynä sen, että renkaiden turvallisuus riippuu enemmän niiden laadusta kuin urasyvyydestä.

”Hyvät käytetyt kesärenkaat ovat turvallisia. Lisäksi on tärkeää tietää, että pienemmän vierintävastuksen vuoksi niillä päästään parhaimmillaan 20 prosenttia alempiin päästöihin ja polttoaineen kulutuksiin”, Roget sanoi.

”Hyviä renkaita kannattaa käyttää mahdollisimman pitkään. Todellisuudessa elinkaaren loppupuoli on niiden parasta aikaa”, hän lisäsi.

Renkaiden laatu riippuu monesta tekijästä. Tärkeimpiin kuuluvat kumin ja muiden materiaalien taso, kulumispinta sekä urien ja pinta­kuvioiden muotoilu.

Premiumia. Käytetyissä premium-­renkaissa oli kulutus­-pintaa jäljellä 1,6 milliä. Kuva: Jussi Turtiainen

Halpista. Uusissa halpisrenkaissa kulutuspintaa oli 8 milliä. Kuva: Jussi Turtiainen

Vanha pitää. Märällä asvaltilla hyvät käytetyt renkaat pitivät paremmin tiellä kuin halvat uudet. Kuva: Jussi Turtiainen

Tulokset puhuvat. Testipäällikkö Cyrille Roget näyttää testituloksia 24 eri valmistajan kesärenkaista. Premiumit pärjäsivät niissä selvästi. Kuva: Jussi Turtiainen